Imtella' Diċembru 15, 2021 - Aġġornata 15 Ta' Diċembru, 2021 8:09pm Rapport: Massimo Axisa minn Brussell Ritratti: Gareth Degiorgio In-negozji li kienu qed jibbenefikaw mis-suppliment tal-pagi se jkunu qed ikomplu jieħdu din l-għajnuna sa tmiem Jannar li ġej. Dan ħabbru l-Prim Ministru Robert Abela f'kummenti maċ-Ċentru tal-Aħbarijiet meta bħalissa jinsab Brussell għal żewġ laqgħat tal-mexxejja Ewropej. Dr Abela qal li l-Gvern iddeċieda li din l-iskema għandha tibqa' fis-seħħ bil-għan li ma jintilfux impjiegi u n-negozji ma jitħallewx waħidhom jiffaċċjaw il-problemi li ġabet magħha l-pandemija. Spjega kif il-Gvern huwa impenjat biex jara li l-ekonomija Maltija tkompli tikber fl-isfond ta' diversi sfidi internazzjonali. Estiża sal-aħħar ta' Jannar l-iskema tas-suppliment tal-pagi għan-negozji. Din l-iskema kienet se tiskadi fi tmiem dan ix-xahar u se tibqa' fis-seħħ għan-negozji bil-għan li jibqgħu fuq saqajhom minħabba r-riperkussjonijiet li kellhom fuq in-negozju tagħhom minn Marzu tal-2020 meta bdiet il-pandemija. Ħabbar dan maċ-Ċentru tal-Aħbarijiet il-Prim Ministru Robert Abela li fisser kif din id-deċiżjoni tal-Kabinett kienet imnebbħa minn inċertezzi fix-xena internazzjonali u għalhekk is-sitwazzjoni trid tibqa' tiġi analizzata kontinwament. "Illum li għamilna kien illi rajna l-qagħda internazzjonali, rajna li fuq livell internazzjonali hawn inċertezza fejn jidħol l-ivjaġġar, rajna lokalmant li minkejja li għandna ħafna kumpaniji li għandhom ħafna ordnijiet, hemm nuqqasijiet ta' loġistika fejn hemm materja prima illi għandhom diffikultajiet biex jipprokurawha, u meta qisna dawn iċ-ċirkostanzi kollha qisna wkoll li rajna l-previżjonijiet minn entitajiet internazzjonali dwar pajjiżna li huma pożittivi ħafna u ridna nassiguraw li dak kollu li rnexxielna nippreservaw f'dawn l-aħħar xhur ma jintilifx f'mument daqstant kritiku, u għaldaqstant bħala Kabinett ħadna d-deċiżjoni li nestendu l-wage supplement sax-xahar ta' Jannar." F'Ġunju tas-sena li għaddiet il-Gvern kien diġà beda proċess ta' tapering, bl-aktar setturi milquta jkunu dawk li baqgħu jibbenefikaw l-iktar mis-suppliment sħiħ tal-pagi. Waqt li l-pjan tal-Gvern kien li din l-għajununa tintemm fl-aħħar ta' Diċembru, l-imsieħba soċjali kellhom reazzjoni mħallta dwar jekk għandux ikun estiż. F'kummenti lil dan l-istazzjon, il-Prim Ministru sostna li l-Gvern analizza s-sitwazzjoni u ddeċieda li din l-iskema għandha tibqa' fis-seħħ. "Ridna niżguraw ruħna li qatt ma nħallu lin-nies waħidhom, li qatt ma jkollna impjiegi li jintilfu, u b'hekk illum ironikament, f'pandemija għandna lanqas rata ta' qagħad li qatt kellna fl-istorja ta' pajjiżna, u dik hija xi ħaġa importanti ferm għax ix-xogħol mhux biss jagħti d-dinjità lill-bniedem imma wkoll jgħajjex lill-familji." Il-Prim Ministru kkummenta maċ-Ċentru tal-Aħbarijiet waqt li bħalissa jinsab fi Brussell għal żewġ laqgħat mal-Mexxeja Ewropej, li matulhom hemm bosta materji fuq l-aġenda, inkluż is-sitwazzjoni tal-pandemija. Dr Abela qal li minkejja l-aġenziji tal-klassifikazzjoni tal-kreditu u l-Kummissjoni Ewropea huma ottimisti dwar il-qagħda ekonomika ta' Malta, il-Gvern irid jaħdem biex l-ekonomija ma taqlax daqqiet, hekk kif bħalissa qed tikber mill-ġdid. Kien għalhekk, temm jgħid il-Prim Ministru, li l-Gvern assigura wkoll stabbilità fil-prezz tal-enerġija u l-fuel, f'mumenti ta' pressjoni internazzjonali.